b'\n_START_ARTICLE_\nThe Invisible Woman \xe2\x80\x93 kielletty rakkaus\n_START_SECTION_\nJuoni\n_START_PARAGRAPH_\nVuonna 1857 hyvin kuuluisa kirjailija, 45-vuotias naimisissa oleva ja perheellinen Charles Dickens (Ralph Fiennes) tapaa Ternanin kiert\xc3\xa4v\xc3\xa4n n\xc3\xa4yttelij\xc3\xa4perheen nuorimman tytt\xc3\xa4ren, 18-vuotiaan n\xc3\xa4yttelij\xc3\xa4nalun Ellen \xe2\x80\x9dNelly\xe2\x80\x9d Ternanin (Felicity Jones), josta tulee h\xc3\xa4nen salainen rakastajattarensa ja muusansa aina kuolemaansa 1870 asti. He pit\xc3\xa4v\xc3\xa4t rakkaussuhteensa salassa julkisuudelta viktoriaanisen arvomaailman vuoksi ja Nelly joutuukin hyv\xc3\xa4ksym\xc3\xa4\xc3\xa4n el\xc3\xa4m\xc3\xa4n \xe2\x80\x9dn\xc3\xa4kym\xc3\xa4tt\xc3\xb6m\xc3\xa4n\xc3\xa4\xe2\x80\x9d. Julkisuudelta n\xc3\xa4kym\xc3\xa4t\xc3\xb6n rakastajattaren rooli alkaa ennen pitk\xc3\xa4\xc3\xa4 k\xc3\xa4yd\xc3\xa4 Nellylle raskaaksi, sill\xc3\xa4 h\xc3\xa4nen ja Charlesin el\xc3\xa4m\xc3\xa4 on ep\xc3\xa4tasapainoista t\xc3\xa4m\xc3\xa4n halutessa loistaa julkisuuden valokeilassa. Charlesin kuoltua Nellyll\xc3\xa4 alkaa toisenlainen el\xc3\xa4m\xc3\xa4 opettajattarena, vaimona ja \xc3\xa4itin\xc3\xa4. H\xc3\xa4n pit\xc3\xa4\xc3\xa4 rakkaussuhteensa kirjailijakuuluisuuden kanssa salaisuutena koko loppuel\xc3\xa4m\xc3\xa4ns\xc3\xa4 ajan.\n_START_SECTION_\nTuotanto\n_START_PARAGRAPH_\nHeadline Picturesin perustaja ja toimitusjohtaja, tuottaja Stewart Mackinnon omisti Claire Tomalinin vuonna 1990 ilmestyneen el\xc3\xa4m\xc3\xa4kertakirjan The Invisible Woman: The Story of Nelly Ternan and Charles Dickens elokuvaoikeudet ja alkoi kehitt\xc3\xa4\xc3\xa4 el\xc3\xa4m\xc3\xa4kertakirjan filmatisointia BBC Filmsin johtaja Christine Langanin sek\xc3\xa4 k\xc3\xa4sikirjoittaja Abi Morganin kanssa. Elokuvaprojektiin liittyi tuottajaksi Gabrielle Tana, joka ehdotti Ralph Fiennesille The Invisible Womanin ohjaamista vuonna 2010. He olivat ty\xc3\xb6skennelleet yhdess\xc3\xa4 viimeksi elokuvassa Coriolanus (2011), joka on Fiennesin esikoisohjaus. Fiennes suostui ohjaajaksi, sill\xc3\xa4 h\xc3\xa4n liikuttui Ellen \xe2\x80\x9dNelly\xe2\x80\x9d Ternanista ja t\xc3\xa4m\xc3\xa4n salaisesta menneisyydest\xc3\xa4. H\xc3\xa4n alkoi heti ty\xc3\xb6st\xc3\xa4\xc3\xa4 k\xc3\xa4sikirjoitusta Abi Morganin kanssa, ja k\xc3\xa4sikirjoitusprosessin aikana he usein keskustelivat Tomalinin kanssa ja kysyiv\xc3\xa4t t\xc3\xa4lt\xc3\xa4 neuvoja. Tomalin ei kuitenkaan halunnut osallistua varsinaisen k\xc3\xa4sikirjoituksen laatimiseen._NEWLINE_Ellen \xe2\x80\x9dNelly\xe2\x80\x9d Ternanin rooliin harkittiin muun muassa n\xc3\xa4yttelij\xc3\xb6it\xc3\xa4 Carey Mulligania ja Abbie Cornishia ennen kuin Felicity Jones kiinnitettiin rooliin joulukuussa 2011. Fiennesin ei ollut aluksi tarkoitus n\xc3\xa4ytell\xc3\xa4 Charles Dickensi\xc3\xa4, mutta h\xc3\xa4n p\xc3\xa4\xc3\xa4tti lopulta n\xc3\xa4ytell\xc3\xa4 roolin l\xc3\xa4mmennetty\xc3\xa4\xc3\xa4n ajatukselle k\xc3\xa4sikirjoitusprosessin aikana. Kaksi Fiennesin l\xc3\xa4heist\xc3\xa4 yst\xc3\xa4v\xc3\xa4\xc3\xa4 ja kollegaa kiinnitettiin elokuvan n\xc3\xa4yttelij\xc3\xa4kokoonpanoon; Kristin Scott Thomas oli aina ollut Fiennesin mieless\xc3\xa4 Frances Ternanin rooliin, ja Charles Dickensin l\xc3\xa4heisen yst\xc3\xa4v\xc3\xa4n Wilkie Collinsin rooliin kiinnitettiin Fiennesin l\xc3\xa4heinen yst\xc3\xa4v\xc3\xa4 Tom Hollander._NEWLINE_1800-luvun Englanti tutkittiin ja luotiin tarkasti elokuvaan, joka kuvattiin kymmeness\xc3\xa4 viikossa huhti-kes\xc3\xa4kuun aikana 2012. Elokuva kuvattiin l\xc3\xa4hinn\xc3\xa4 Kentin kreivikunnassa l\xc3\xa4hell\xc3\xa4 Margaten kaupunkia ja Lontoossa sek\xc3\xa4 sen l\xc3\xa4hialueilla. Kaksi kuvausp\xc3\xa4iv\xc3\xa4\xc3\xa4 k\xc3\xa4ytettiin Hertfordshiren kreivikunnassa sijaitsevilla Leavesdenin studioilla. The Invisible Womanin budjettina oli 12 miljoonaa puntaa.\n_START_SECTION_\nJulkaisu ja vastaanotto\n_START_PARAGRAPH_\nThe Invisible Woman \xe2\x80\x93 kielletty rakkaus sai maailmanensi-iltansa Telluriden elokuvajuhlilla Yhdysvalloissa 31. elokuuta 2013 ja Britannian ensi-iltansa Lontoon elokuvajuhlilla lokakuussa 2013. Teatteriensi-iltansa elokuva sai Britanniassa 7. helmikuuta 2014, Dickensin syntym\xc3\xa4p\xc3\xa4iv\xc3\xa4n\xc3\xa4, ja Suomessa 1. elokuuta 2014. Elokuvan teatterilevitt\xc3\xa4jin\xc3\xa4 olivat Lionsgate Britanniassa ja Snapper Films Suomessa. Elokuva oli Suomessa vuoden 2014 140. katsotuin elokuva saatuaan 5 695 katsojaa. The Invisible Woman \xe2\x80\x93 kielletty rakkaus tuotti kotimaassaan 1,4 miljoonan ja maailmanlaajuisesti yhteens\xc3\xa4 nelj\xc3\xa4n miljoonan dollarin lipputulot._NEWLINE_The Invisible Woman \xe2\x80\x93 kielletty rakkaus on saanut elokuvakriitikoilta my\xc3\xb6nteisen vastaanoton. Rotten Tomatoes -sivuston mukaan 76 prosenttia kriitikoista on antanut elokuvalle my\xc3\xb6nteisen arvosanan 6,8/10 keskiarvolla. Keskiarvo perustuu 146 arviointiin. 6 767 k\xc3\xa4ytt\xc3\xa4j\xc3\xa4st\xc3\xa4 44 prosenttia on antanut elokuvalle my\xc3\xb6nteisen arvosanan 3,1/5 keskiarvolla. Metacritic-sivuston mukaan 41 arvostelun perusteella elokuva on saanut 75 pistett\xc3\xa4 sadasta mahdollisesta. Metacriticin 33 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 7,1/10. Internet Movie Databasen 8 261 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 6,2/10.'